Прэзідэнцкія выбары ў Кот-д’Івуары (2010)

Прэзідэнцкія выбары ў Кот-д’Івуары 2010 года прайшлі 31 кастрычніка (першы тур) і 28 лістапада (другі тур). Дадзеныя выбары сталі першымі ў краіне з 2000 года; іх правядзенне было першапачаткова запланавана на 2005 год, але некалькі разоў адкладалася з-за грамадзянскай вайны і цяжкасцяў у арганізацыі працэсу галасавання. Бяспеку на выбарах забяспечвалі міратворцы ААН (9,5 тысяч чалавек) і французскія салдаты. Назіральнікі ад Еўрапейскага Саюза прызналі выбары адпаведнымі дэмакратычным нормам, аднак негатыўна адгукнуліся аб павольнай працэдуры падліку галасоў.

У другі тур прайшлі дзеючы прэзідэнт Ларан Гбагбо, які карыстаўся падтрымкай на поўдні краіны, і лідар апазіцыі і былы прэм’ер-міністр Аласан Уатара, які карыстаўся падтрымкай насельніцтва паўночнай часткі краіны. 2 снежня 2010 года Незалежная выбарчая камісія (НІК) абвясціла папярэднія вынікі, паводле якіх Аласан Уатара перамог у другім туры, набраўшы 54% галасоў выбаршчыкаў. Аднак прэзідэнт канстытуцыйнага савета (КС) неадкладна абвясціў дадзеныя вынікі несапраўднымі, а на наступны дзень Канстытуцыйны савет абвясціў пераможцам Ларана Гбагбо. І Гбагбо, і Уатара абвясцілі сябе пераможцамі і прынеслі прэзідэнцкую прысягу. Гэтыя падзеі выклікалі палітычны крызіс у краіне.

Міжнародная супольнасць, уключаючы Арганізацыі Аб’яднаных Нацый, Афрыканскі саюз, Эканамічную супольнасць краін Заходняй Афрыкі, Еўрапейскі Саюз, ЗША і Францыю, выказала сваю падтрымку Уатары і заклікала Гбагбо пакінуць пасаду. 18 снежня апошні загадаў міратворчым войскам пакінуць краіну. Аднак ААН адмовілася выконваць гэтае патрабаванне, а Савет Бяспекі арганізацыі падоўжыў мандат місіі ў Кот-д’Івуары да 30 чэрвеня 2011 года. Сусветны банк спыніў крэдытаванне краіны, акрамя таго на Гбагбо і яго прыхільнікаў наклалі абмежаванні па перамяшчэнню.

 Зноскі 

Катэгорыя:Ваенна-палітычны крызіс у Кот-д’Івуары
Катэгорыя:Лістапад 2010 года
Катэгорыя:Кастрычнік 2010 года
Катэгорыя:Выбары 2010 года